《将适西粤早发芦沟》
明代·卢龙云

自我辞霄汉，行行雪满途。驱车出广野，迟回恋上都。

初承天子命，新领郎官符。王事无宁处，严程敢后趋。

五更霜气肃，号寒悯仆夫。北风利如剑，坚冰正在须。

凄凉向前语，京华贵侠徒。千金裘自美，日醉酒家胡。

讵念窭人困，敝褐不完肤。方今宰百里，絮寒饥待哺。

谁知穷檐下，一夫或向隅。闻者皆叹息，迩言等训谟。

生平慕莘野，不获信予辜。愿无离苦状，免绘郑公图。

作者简介：广东南海人，字少从。万历十一年进士。授马平知县，补邯郸，治行为诸县之最。复补长乐，以忤权要，左迁江西藩幕。累官至贵州布政司参议。有《四留堂稿》、《谈诗类要》。